VAQTLI MATBUOTNI TARQATISh KORXONALARINI BOShQARISh TUZILMASINI TAKOMILLAShTIRISh TOʻGʻRISIDA
(resolution, 2020-04-15)

Vaqtli matbuotni tarqatish korxonalarini boshqarish tuzilmasini takomillashtirish va ularning yagona tarmogʻini tashkil etish, Oʻzbekiston Respublikasi aholisini chakana savdo hamda obuna orqali matbuot mahsuloti bilan taʼminlash, uni yetkazib berishni jadallashtirish va uning narxini pasaytirish maqsadida Vazirlar Mahkamasi qaror qiladi: 1. Oʻzbekiston Respublikasi Davlat mulki qoʻmitasi, Oʻzbekiston pochta va telekommunikatsiyalar agentligi, “Matbuot tarqatuvchi” va “Matbuot tarqatish markazi” yopiq aksiyadorlik jamiyatlari, vaqtli matbuotni tarqatish bilan shugʻullanuvchi xoʻjalik yurituvchi subyektlarning “Matbuot tarqatuvchi” va “Matbuot tarqatish markazi” yopiq aksiyadorlik jamiyatlari negizida “Matbuot tarqatuvchi” aksiyadorlik kompaniyasini tashkil etish toʻgʻrisidagi taklifiga rozilik berilsin. 2. Quyidagilar “Matbuot tarqatuvchi” aksiyadorlik kompaniyasining asosiy vazifalari va faoliyati yoʻnalishlari etib belgilansin: respublika aholisining va boshqa davlatlarning Oʻzbekiston Respublikasi vaqtli matbuotiga boʻlgan ehtiyojini qondirish; vaqtli nashrlarga boʻlgan ehtiyoj marketingi va monitoringini tashkil etish; vaqtli matbuotni chakana savdo doʻkonlari tarmogʻi va vaqtli matbuotni tarqatuvchilar orqali tarqatishni taʼminlash; chakana savdo doʻkonlari tarmogʻini oqilona va samarali joylashtirish hamda rivojlantirish chora-tadbirlarini ishlab chiqish va amalga oshirish; “Oʻzbekiston pochtasi” davlat-aksiyadorlik kompaniyasi korxonalari bilan birgalikda vaqtli matbuot isteʼmolchilarga oʻz vaqtida yetkazib berilishini, shuningdek, vaqtli matbuotga obuna boʻlishni tashkil qilish va uning aloqa boʻlimlari tarmoqlari orqali sotilishini taʼminlash. 3. Maʼlumot uchun qabul qilinsinki: “Matbuot tarqatuvchi” aksiyadorlik kompaniyasi ochiq aksiyadorlik jamiyati shaklida taʼsis etiladi, uning ustav fondi 1-ilovaga muvofiq “Matbuot tarqatuvchi” va “Matbuot tarqatish markazi” yopiq aksiyadorlik jamiyatlari mol-mulki, shuningdek, aksiyadorlik jamiyatlari va masʼuliyati cheklangan jamiyatlar mol-mulkidagi davlat ulushining bir qismi hisobidan shakllantiriladi; “Matbuot tarqatuvchi” aksiyadorlik kompaniyasining xoʻjalik faoliyati, shu jumladan, uning ijro etuvchi apparati xarajatlari xoʻjalik faoliyati, xizmatlar koʻrsatish va boshqa daromadlar hisobiga mablagʻ bilan taʼminlanadi; “Matbuot tarqatuvchi” aksiyadorlik kompaniyasi “Matbuot tarqatuvchi” va “Matbuot tarqatish markazi” yopiq aksiyadorlik jamiyatlarining huquq va majburiyatlari boʻyicha ularning huquqiy vorisi hisoblanadi; “Matbuot tarqatuvchi” aksiyadorlik kompaniyasi kompaniya tarkibiga kiruvchi korxonalarni ushbu korxonalarning unga tegishli paketlari (ulushlari)ga muvofiq boshqaradi. Bunda kompaniya shuʼba korxonalar boʻyicha yigʻma balans tuzadi. 4. “Matbuot tarqatuvchi” aksiyadorlik kompaniyasining tashkiliy tuzilmasiga va uning xodimlarining cheklangan (xizmat koʻrsatuvchi xodimlardan tashqari) soni 33 kishidan iborat boʻlgan ijro etuvchi apparati tuzilmasiga 2 va 3-ilovalarga muvofiq rozilik berilsin. 5. Oʻzbekiston Respublikasi Davlat mulki qoʻmitasi Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, vazirliklar va idoralar bilan birgalikda Vazirlar Mahkamasining 1999-yil 2-apreldagi 154-son qaroriga muvofiq budjet tashkilotlaridan boʻshaydigan yengil avtomobillarni, ulardan vaqtli nashrlarni yetkazib berishda maqsadli foydalanish uchun, shakllantiriladigan ustav jamgʻarmasidagi davlat ulushi sifatida vaqtli matbuotni tarqatuvchi korxonalar balansiga 4-ilovaga* muvofiq bersin. 6. “Matbuot tarqatuvchi” aksiyadorlik kompaniyasi aksiyalar paketini tarqatishning quyidagi tartibi belgilansin: davlat ulushi — 26 foiz; mehnat jamoasi ulushi — 25 foiz; erkin sotiladigan, shu jumladan, xorijiy investorlarga sotiladigan ulush — 49-foiz. 7. Nashriyotlarga, gazeta va jurnallar tahririyatlariga “Matbuot tarqatuvchi” aksiyadorlik kompaniyasi bilan vaqtli matbuotni tarqatish yuzasidan bosh bitim tuzishni taʼminlash tavsiya etilsin. 8. Oʻzbekiston Respublikasi Davlat matbuot qoʻmitasi Oʻzbekiston pochta va telekommunikatsiyalar agentligi hamda “Matbuot tarqatuvchi” aksiyadorlik kompaniyasi bilan birgalikda xorijiy mamlakatlar bilan vaqtli matbuotni va kitob mahsulotini ayirboshlash, tarqatish boʻyicha hukumatlararo bitimlar tuzish yuzasidan belgilangan tartibda uch oy muddatda takliflar kiritsin. 9. Oʻzbekiston Respublikasi Markaziy bankiga “Matbuot tarqatuvchi” aksiyadorlik kompaniyasi korxonalari tomonidan topshiriladigan naqd pul mablagʻlarini inkassatsiya qilish boʻyicha koʻrsatiladigan xizmatlar uchun tariflarni, koʻrsatilgan xizmatlardan foyda olishni koʻzlamagan holda, amaldagi xarajatlarning qoplanishini taʼminlaydigan tarif stavkasi doirasida qoʻllash tavsiya qilinsin. 10. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari aloqa boʻlimlari, vaqtli matbuot sotiladigan savdo tarmoqlarini odamlar gavjum joylarda, jamoat joylarida, yangi obyektlar barpo etiladigan hududlarda qurishni nazarda tutsinlar. 12. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari L.A. Axmetov zimmasiga yuklansin.